continuació es presenta la llista d'indicadors extrets a partir de dades municipals i comarcals disponibles, els quals estan organitzats per cada àmbit d'anàlisi (població, educació, treball i habitatge) i per les fonts d'informació on es poden trobar.
Són indicadors bàsics, que s'usen freqüentment, i que es poden elaborar a partir d'aquestes dades.
Alguns d'aquests indicadors tenen la seva correspondència en el Sistema d'indicadors sobre la joventut a Catalunya (SIjove).
En els casos en què això succeeix, està indicat.
D'aquesta manera es poden fer comparacions amb les dades de l'àmbit de Catalunya o amb les de l'àmbit territorial que ofereix aquest sistema.
Atur registrat i demandants d'ocupació
Estadístiques i indicadors d'habitatge
Un recull de dades secundàries disponibles a nivell municipal de Catalunya per analitzar els àmbits de la realitat juvenil següents: població, educació, treball i habitatge.
Pretén ser un suport per a l'elaboració de l'anàlisi de la realitat juvenil (ARJ) que es duu a terme a les diagnosis que fan els ens locals *.
L'ús d'aquestes dades quantitatives és pertinent en el procés de diagnosi un cop tenim concretat el plantejament i volem donar resposta a les necessitats informatives.
L'anàlisi de la realitat juvenil o de les polítiques de joventut o de la diagnosi completa dels plans locals (i dels projectes) implica "un procés de presa de decisions que requereix les reflexions dels agents implicats en diferents moments del procés: què es vol analitzar i conèixer, quina és la millor manera d'obtenir la informació que necessitem i, molt especialment, quines són les conclusions que ens ajuden a orientar el disseny de la nostra intervenció" ( Guia per elaborar la diagnosi del pla local de joventut, 2011).
Per tant, concep la diagnosi com un procés intencionat i no com una recopilació de dades de la joventut del municipi.
Aquesta proposta la recull la Guia per elaborar la diagnosi del pla local de joventut (Direcció General de Joventut, 2011), que inclou un apartat sobre la cerca de dades secundàries (dades estadístiques preexistents).
El contingut del document se centra en aquesta cerca.
* És una proposta aplicable a cada nivell de planificació, ja sigui un pla, un programa o un projecte.
Per facilitar la recerca de dades estadístiques secundàries per a l'anàlisi de la realitat juvenil en l'àmbit local i per explicar alguns dels indicadors de la realitat juvenil més utilitzats.
Cal tenir en compte que hi ha altres fonts que no estan recollides en aquest recull perquè no estan disponibles per a l'àmbit geogràfic municipal de Catalunya.
És, doncs, una eina parcial que cal complementar-la amb altres fonts, com per exemple:
• Registres de serveis adreçats a persones joves: els registres dels serveis d'informació, orientació i assessorament juvenils, els dels serveis de salut, els dels instituts, etc., ens poden proporcionar dades concretes sobre els joves i les joves del nostre àmbit d'actuació (perfil, tendències, demandes, etc.).
• Dades primàries: els ens locals poden generar expressament dades per conèixer alguns aspectes concrets de la realitat juvenil, a partir d'enquestes o utilitzant altres tècniques qualitatives.
• Xarxa d'observatoris de desenvolupament econòmic local: alguns municipis i comarques disposen de dispositius d'informació socioeconòmica permanent que faciliten la presa de decisions.
Destaquem el XODEL i el programa Hermes, tots dos de la Diputació de Barcelona, el Xifra, de la Diputació de Girona i el Mercuri, de la Diputació de Tarragona.
Cal tenir molt present que aquest recull no és una llista de dades i d'indicadors que hagin d'aparèixer necessàriament a totes les planificacions.
Les dades que s'utilitzin han de ser aquelles que responguin més bé a allò que es vol analitzar i pot ser que coincideixin o no amb els indicadors que aquí es proposen.
És, per tant, només una eina de suport per a la recerca de dades i per a la construcció d'indicadors.
• En els exemples d'indicadors no s'ha utilitzat una definició fixa de la població jove quant a l'edat.
Malgrat que normalment s'utilitza per a l'anàlisi de la franja d'edat compresa entre 15 i 29 anys, en funció del tipus d'indicador que es vulgui elaborar es podran utilitzar altres franges (de 12 a 25 anys, de 16 a 34 anys, etc.) depenent de la problemàtica que cal analitzar.
• És convenient generar indicadors a partir dels quals es creuin les dades amb variables transversals, com ara el sexe, l'origen o l'edat, ja que contribueix a concretar-ne l'anàlisi i permet incorporar la diversitat de la població juvenil en l'anàlisi de la realitat.
• També és interessant analitzar els indicadors des d'un punt de vista comparatiu amb altres territoris (amb municipis propers o similars, amb la comarca i/o amb Catalunya) i veure'n l'evolució al llarg del temps.